<classify> WAZIRI wa Nchi, Ofisi ya Makamu wa Rais Mazingira na Muungano, George Simbachawene amesema kazi hiyo ya uwaziri eneo la mazingira ndiyo aliyoitaka kwa kuwa ni sehemu anayoimudu. Alisema hayo jijini hapa wakati akizungumza katika kongamano la Jukwaa la Maendeleo Endelevu lililowakutanisha wadau mbali mbali kuzungumzia usimamizi madhubuti wa misitu kwa upatikanaji wa rasilimali maji endelevu likiratibiwa na Taasisi ya Uongozi.Mazingira ni sehemu iliyoniuma sana na hata hivyo sikujua kama ipo siku nitaifanyia kazi, athari ya mazingira inamkumba kila mmoja, alisema na kuongeza kuwa ni wajibu wa kila mmoja kulinda na kutunza mazingira. Simbachawene aliyeteuliwa hivi karibuni kushika wadhifa huo, alisema wadau wa ardhi na mazingira wako wengi nchini, hivyo sasa ni wakati wa kupanga nani afanye nini, na kwa wakati gani kwa kuwa haridhiki na kuona rasilimali hiyo bado ikiharibika.Alisema vyanzo vya maji vimekuwa vikiharibiwa licha ya kuwepo kwa sheria ya mita 60 kutoka chanzo cha maji kutoruhusiwa makazi, lakini haijulikani ni nani anayeitekeleza, lakini pia mwananchi wa kawaida akiwa hana uelewa juu ya suala hilo. Waziri huyo wa zamani wa Nishati na Madini na Tawala za Mikoa na Serikali za Mitaa alisema tathmini ya hali ya mazingira nchini itatolewa mwaka huu ikibainisha hali halisi ya uharibifu wa mazingira na hata uharibifu wa misitu.Alisema Sera ya Mazingira imeainisha changamoto mbali mbali za uharibifu wa mazingira ikiwemo misitu na maji jambo ambalo huchangia kupungua kwa bayoanuai na kuchangia kuzorotesha ukuaji wa uchumi.Akitoa maazimio katika kongamano hilo, Mhadhiri wa Chuo Kikuu cha Sokoine cha Kilimo SUA, Godgifti Swai alisema ipo haja ya watafiti kufanya utafiti kuhusu aina ya miti inayofaa kupandwa katika chanzo cha maji Mzakwe kwa kuwa kila inapopandwa hufa.Alisema pia watafiti watoe suluhu kuhusu hali ya mazingira eneo hilo. Alisema wadau wa jukwaa hilo wameitaka Ofisi ya Makamu wa Rais Mazingira kuunda chombo chenye kushirikisha sekta na wadau mbali mbali wenye kushughulika na suala la mazingira kwa ushirikishi kwa ujumla wake.  <topic>: kitaifa 